আর ‘বিচারে’ দোষী সাব্যস্তেরা তাঁদের পরিবারের সদস্যদের সামনে জানালেন— এমন আচরণ তাঁরা আর করবেন না। প্রত্যন্ত কোনও গ্রাম নয়। এই সালিশি সভা বসেছিল বিধাননগরে।
পুলিশ সূত্রের খবর, বিধাননগরের বিএইচ ব্লকের পার্কে সোমবার রাতে ‘আপত্তিজনক’ অবস্থায় দেখা যায় চারজন যুবক এবং চারজন যুবতীকে। এরপর স্থানীয় তৃণমূল কর্মী-সমর্থকেরা ডেকে আনেন দলীয় কাউন্সিলর অনিতা মণ্ডলকে। তাঁর নির্দেশে ওই যুবক-যুবতীদের তৃণমূলের ওয়ার্ড অফিসে নিয়ে যাওয়া হয়। ইতিমধ্যেই পুলিশের কাছে খবর যায়, পার্কে কিছু একটা ঘটেছে। কয়েকজন পুলিশকর্মী সেখানে গিয়ে শোনেন, পার্কে ‘আপত্তিজনক’ অবস্থায় ধরা পড়ায় কয়েকজনকে নিয়ে যাওয়া হয়েছে তৃণমূলের কার্যালয়ে। পুলিশকর্মীরাও পৌঁছন সেখানে। ইতিমধ্যেই শুরু হয়ে গিয়েছিল সালিশি সভা। অসহায়ভাবে দাঁড়িয়ে ছিলেন ওই যুবক-যুবতীরা। তাঁদের আচরণবিধি শেখাচ্ছিলেন অনিতা। পুলিশ পৌঁছনোর পরেও বন্ধ হয়নি সালিশি সভা। বরং শাসকদলের কাউন্সিলরের নির্দেশে ডাকা হয় ওই যুবক-যুবতীর পরিবারের সদস্যদের। জরুরি তলবের কারণও তাঁদের জানিয়ে দেওয়া হয়। এরপর পরিবারের সদস্যদের সামনে ওই যুবকেরা জানান, তাঁরা ওই ধরনের কাজ আর করবেন না। স্থানীয় সূত্রের খবর, আটজনের মধ্যে অনেকেই নাবালক। এমনকী, চার যুবতী স্থানীয় একটি হোমে থাকেন। হোম কর্তৃপক্ষকেও তাঁদের আচরণের কথা জানানো হয়েছিল। এরপর ওই যুবক-যুবতীদের ছেড়ে দেওয়া হলে ঘটনার যবনিকা পড়ে।
অনিতা অবশ্য ‘সালিশি’ সভা হয়েছে বলে মানতে রাজি নন। তাঁর কথায়, ‘‘পুলিশ তো ওদের গ্রেফতার করবে বলেছিল। আমি-ই তা হতে দিইনি। ওই পার্কে অশ্লীল কাজকর্ম চলে। আমাদের ছেলেদের কাছে অভিযোগ জানান স্থানীয় বাসিন্দারা। ওই আটজনকে আপত্তিজনক অবস্থায় ধরেছিল আমাদের ছেলেরা।’’ অনিতা আরও বলেন, ‘‘সালিশি সভার কথা বলে আমাদের দলের বিরুদ্ধে চক্রান্ত করা হচ্ছে। কোনও সালিশি সভা বসেনি। ওই যুবকদের পরিবারকে জানিয়ে দিয়েছি ওরা কী করছিল। বিষয়টি তাদের দেখতে বলেছি।’’